SET ไหลหนัก 21 จุด เซ่นแรงขายหุ้นใหญ่ – วิตกเฟดขึ้นดบ.เร็วกว่าคาด
SET ไหลหนัก 21 จุด เซ่นแรงขายหุ้นใหญ่ – วิตกเฟดขึ้นดบ.เร็วกว่าคาด
5 พ.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 11.30 น. อยู่ที่ 1,561.97 จุด ลดลง 21.16 จุด (-1.34%) จากแรงขายหุ้นขนาดใหญ่ นำโดยกลุ่มแบงก์ จากความกังวลธนาคารกลางสหรัฐ  (เฟด) จะปรับขึ้นดอกเบี้ยเร็วขึ้นกว่าคาด และสถานการณ์โควิดในประเทศยังน่าเป็นห่วง
ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล. ฟินันเซีย ไซรัส กล่าวว่า ตลาดหุ้นไทยเช้านี้ปรับตัวลงชดเชยช่วงที่ตลาดบ้านเราได้ปิดทำการไป ซึ่งช่วงนั้นตลาดหุ้นในภูมิภาคเอเชียต่างอ่อนตัวลง และยังได้รับแรงกดดันจากหลังจากนางเจเน็ต เยลเลน รมว.คลังสหรัฐระบุว่าอาจจำเป็นต้องปรับขึ้นอัตราดอกเบี้ยเพื่อไม่ให้เศรษฐกิจสหรัฐร้อนแรงเกินไปจากมาตรการกระตุ้นเศรษฐกิจ
โดย ประธานาธิบดีโจ ไบเดน มีแผนลงทุนโครงสร้างพื้นฐานขนาดใหญ่อาจทำให้เงินเฟ้อเร่งตัวขึ้น ซึ่งอาจไปทำให้เงินดอลลาร์สหรัฐฯแข็งค่าขึ้นได้ และจะส่งผลให้เงินทุนไหลออกจากเอเชีย
อย่างไรก็ดี หุ้นกลุ่ม Global plays ยังแข็งแรง แต่กลุ่ม Domestic plays กดดันตลาดฯ นำโดยหุ้นในกลุ่มแบงก์ จากความวิตกสถานการณ์การแพร่ระบาดไวรัสโควิด-19 ในประเทศ ที่จำนวนผู้ติดเชื้อวันนี้ได้ขึ้นกว่า 2 พันรายอีกครั้ง และยังกังวลเกี่ยวผลการประชุมคณะกรรมการนโยบายการเงิน (กนง.) วันนี้ด้วย
ด้านตลาดหุ้นในภูมิภาคเอเชียเช้านี้เคลื่อนไหว Sideway ทั้งในแดนบวก-ลบ
โดยให้แนวรับ 1,568 จุด ส่วนแนวต้าน 1,580 จุด